Efter tre års kamp mod kræft, Fik Glenn Mosbæk Hegaard den triste besked, at kræften havde spredt sig i kroppen. Han blev erklæret uheldbredeligt syg. - Det var da et slag i mellemgulvet uden lige. På vej hjem i bilen græd vi begge to, siger Glenn Mosbæk Hegaard. Selvom det var en hård besked, var det for Glenn startskuddet til at gennemføre et projekt, han længe havde haft i tankerne. Han har startet en indsamling til fordel for Kræftens Bekæmpelse blandt jægerne i Danmark og Facebookgruppen Jægere mod Cancer sammen med sin hustru Mai Mosbæk Hegaard. - Det var et vink med en vognstang. Hvis jeg skulle gøre det, så skulle det være nu. At indsamlingen skulle være blandt jægere, var naturligt for Glenn. Han er passioneret jæger og har gået på jagt, siden han var gammel nok til det. Paret har besluttet, at de ikke vil vide, hvor lang tid Glenn har tilbage. - Jeg vil hellere leve i nuet i stedet for at have en dato. Og midt i alt sorgen er der en ting, der holder dem oppe. De skal have en lille dreng - og han er sund og rask.

Referat:
Glenn Mosbæk Hegaard er uheldbredeligt syg af kræft. Alligevel har han overskud til at holde hovedet højt og samle penge til fordel for Kræftens Bekæmpelse blandt jægere.